钦定古今图书集成/明伦汇编/皇极典/第162卷 > 性理会通 > 《帝王总论》
## 钦定古今图书集成/明伦汇编/皇极典/第162卷 > 性理会通 > 《帝王总论》

程子曰：“五帝公天下，故与贤；三王家天下，故与子。论
善之尽则公而与贤，不易之道也。然贤人难得，而争
夺兴焉，故与子以定万世，是亦至公之法也。圣人无
优劣，尧舜之让，禹之功，汤、武之征伐，其道一也。”
南轩张氏曰：“稽众舍己，尧也；与人为善，舜也；闻善言
则拜，禹也；用人惟己，改过不吝，汤也；不闻亦式，不谏
亦入，文王也”，皆虚其心以为天下也。

五峰胡氏曰：“尧、舜以天下与人，而无人德我之望，汤、
武有人之天下，而无我取人之嫌，是故天下无大事，
我不能大，则以事为大，而处之也难矣。”

鲁斋许氏曰：“五帝之禅，三代之继，皆数然也。其间如
尧、舜有子之不肖，变也；尧、舜能通之以揖让，而不能
使己子之不朱、均。汤、武遇君之无道，变也；汤、武能通
之以征伐，而不能使夏、商之无桀、纣。圣人遇变而通
之，亦惟达于自然之数，一毫之己私无与也。”